**OBČANSKA ZNANOST IN KNJIŽNICE**

**(knjižnice niso le prostori knjig)**

Tudi knjižnice smo kot ustanove z izjemnim potencialom zelo primeren partner v projektih občanske znanosti. S svojim prostorskim, knjižnim, informacijskim, izobraževalnim, kadrovskim in socialnim potencialom smo lahko pomemben vezni člen med znanstveno mrežo in zainteresiranimi občani.

**DEJAVNOSTI**
- promocija znanosti in raziskav ter pomena znanstvenega raziskovanja za razvoj družbe
- promocija in organizacija sodelovanja občanov
- informacije, znanje, svetovanje, infrastruktura za raziskovanje in promocijo CS
- povezovanje znanosti in občanov
- pomoč znanstvenim raziskovalcem pri pridobivanju informacij s pomočjo občanov
- organizacija raziskovalnih projektov
- izobraževanje za širitev CS

**CILJI**- večje zaupanje v znanost, približevanje znanosti vsem
- navdušenje nad raziskovanjem, radovednost, vseživljenjsko učenje, ustvarjalnost, iniciativnost in aktivno državljanstvo
- večja znanstvena pismenost
- večja družbena vključenost občanov
- prispevek k razvoju na znanju temelječe družbe
- večji ugled MKK kot ustanove, ki podpira znanost in jo širi med ljudi
- sledenje ciljem Agende za trajnostni razvoj 2030

**MESTNA KNJIŽNICA KRANJ IN OBČANSKA ZNANOST**

Mestna knjižnica Kranj je splošna knjižnica, ki s svojo dejavnostjo stremi k napredku v svojem širšem okolju, povezuje prebivalce, ustanove in druge akterje v družbi, je generator številnih projektov in ima široko razpredeno mrežo uporabnikov. Z vsem naštetim postaja vse močnejši dejavnik napredka in je lahko velik potencial za promocijo, širjenje in udejanjanje občanske znanosti.

Kot center občanske znanosti lokalnim raziskovalcem za svoje delo ponuja naslednjo infrastrukturo in storitve:

- dostop do tiskanih in e-informacijskih virov, dostopnih v ali preko knjižnice,– svetovanje za sodelovanje v občanskem raziskovanju,

- strokovno pomoč pri iskanju informacijskih virov, podatkov in gradiva za potrebe raziskav,

- mesta, opremljena z računalniško opremo,

- prostore za sestanke in skupinsko delo ter dvorano za večje dogodke,

- promocijo občanske znanosti na spletni strani MKK in družbenih omrežjih MKK,

- storitve tiskanja in skeniranja za potrebe raziskav po veljavnem ceniku MKK,

- enemu raziskovalcu v raziskovalni skupini, ki bo uporabljala knjižnično infrastrukturo, nudimo za čas projekta brezplačno članarino.

**BRENČANJA V MESTU**

Mestna knjižnica Kranj, ki se s svojo izobraževalno vlogo in široko mrežo uporabnikov vključuje v občansko znanost in druge povezovalne projekte za razvoj družbe, se v zadnjem času osredotoča na naravovarstvo. Želimo prispevati k tej vse bolj pereči problematiki, občanom ponuditi relevantne informacije, spodbujati k ozaveščanju in izobraževanju in jih spodbuditi k aktivnem pristopu.

Eden od projektov je »Brenčanja v mestu«, ki je namenjen reševanju, ohranjanju in širjenju življenjskega prostora malih in večjih sooblikovalcev našega ekosistema.

Povezali smo se z loklanim mojstrom čebelarjem, ki prispeva strokovne smernice za projekt, ki vsebuje: namestitev gnezdilnic za čmrlje ter žuželčnikov na balkonu naše knjižnice, predavanja in sodelovanje občanov.

Poslanstvo projekta udejanjamo z izbranimi izobraževalnimi vsebinami za čebelarje in splošno javnost: z delavnicami za najmlajše in s strokovnimi predavanji o čebelarjenju, opraševalcih, pomenu biotske raznovrstnosti in koristih čebeljih pridelkov.